Obec Heľpa v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami § 29, 36, 59, 83 zákona 582/2004 Zb. o miestnych daniach a miestnom poplatku za komunálne odpady a drobné stavebné odpady vydáva
VŠEOBECNE ZÁVÄZNÉ NARIADENIE
č.   5/2009
o miestnych daniach  a miestnom poplatku 
za komunálne odpady a drobné stavebné odpady

Obecné zastupiteľstvo v Heľpe na základe § 6 a § 11 zák. SNR č. 369/1990 Zb. o obecnom zriadení v znení neskorších zmien a doplnkov a v nadväznosti na  § 98 zák.   č. 582/2004 Z. z. o miestnych daniach a miestnom poplatku za komunálne odpady a drobné stavebné odpady  v znení neskorších zmien a doplnkov s použitím zák. 517/2005 Z. z., zákona č. 120/2006 Z. z., zákona č. 460/2007 Z. z., zákona č. 538/2007 Z. z., zákona č. 465/2008, zákona č. 467/2009 a zákona č.511/1992 Zb. o správe daní a poplatkov a o zmenách  v  sústave územných finančných orgánov v znení neskorších zmien a doplnkov  v y d á v a  toto všeobecne záväzné nariadenie o miestnych daniach a miestnom poplatku za komunálne odpady a drobné stavebné odpady na území obce  Heľpa.

§ 1
Úvodné  ustanovenia

(1) Toto všeobecne záväzné nariadenie ustanovuje druhy miestnych daní a miestneho poplatku za komunálne odpady a drobné stavebné odpady, ktoré sa vyberajú počas roka, jednotlivé sadzby ,  vznik a zánik povinnosti platenia, ďalej ustanovuje ohlasovaciu povinnosť o vzniku a zániku daňovej a poplatkovej  povinnosti, splatnosť daní a poplatku,  úľavy a  oslobodenia od platenia , spôsob, formu a miesto pre zaplatenie daní a poplatku a  aj  ďalšie náležitosti vyberania miestnych daní a poplatku na území obce Heľpa.

(2) Obec Heľpa vyberá na spravovanom území, ktorým je celé územie obce Heľpa, tieto miestne dane:
a)	daň z nehnuteľnosti
b)	daň za psa
c)	daň za užívanie verejného priestranstva,
d)	daň za nevýherné hracie prístroje

a miestny poplatok za komunálne odpady a drobné stavebné odpady

ČASŤ PRVÁ
Daň z nehnuteľnosti

§ 2 
Úvodné ustanovenia

1/ Zdaňovacím obdobím pre účely tohto všeobecne záväzného  nariadenia je kalendárny rok.    /§ 3 cit. zák./
	
2/  Správu dane z nehnuteľností vykonáva Obec Heľpa prostredníctvom Obecného úradu v Heľpe.  

3/ Správca dane nemôže v individuálnych prípadoch vykonať opatrenia na odstránenie tvrdostí, ktoré by mohli vzniknúť z cit. zákona .

§ 3
Daňové  priznanie

1/ Daňové priznanie k dani z nehnuteľností /daň z pozemkov, daň  zo stavieb, daň z bytov/ podáva daňovník v súlade s ust. § 19 cit. zákona  do 31. januára  bežného zdaňovacieho obdobia.

2/ Daňovníkmi sú tí, ktorí sú uvedení v ust. § 5, § 9, § 13  citovaného zákona.
    
Ak sa prípadní spoluvlastníci dohodnú, priznanie podá zástupca, ktorého dohodou určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na podanie daňového priznania. /§ 19 ods.2 cit. zák./
	 
3/  Daňové priznanie je povinný podať každý, komu vzniká na základe cit. zák. daňová povinnosť. /§ 19 ods. 1 cit. zák./. K daňovému priznaniu je potrebné doložiť  doklad o vlastníctve nehnuteľnosti.
	
4/  Pokiaľ si daňovník uplatňuje nárok na oslobodenie od dane, musí tak urobiť v daňovom priznaní v súlade s platnou právnou úpravou najneskôr v lehote na podanie daňového priznania. /§ 19 cit. zákona. /    

5/   Daňové priznanie možno účinne podať len na tlačive vydanom MF SR, ktoré si daňovník môže vyzdvihnúť na Obecnom úrade v Heľpe v úradných hodinách.

6/ Daňovník v priebehu príslušného zdaňovacieho obdobia je povinný oznámiť správcovi dane rozhodujúce skutočnosti pre vznik alebo zánik daňovej povinnosti do 30 dní odo dňa, keď tieto skutočnosti nastali. 
/§ 18 ods. 3 cit. zák. /

7/ Za nesplnenie povinnosti uvedenej v odseku 1 a 6, správca dane uloží pokutu daňovníkovi v zmysle zákona č. 511/1992 Zb. 

§ 4
Predmet dane

	1/ Predmetom dane z pozemkov sú všetky pozemky  v kat. území obce Heľpa v nasledovnom členení:
a/ orná pôda, chmeľnice, vinice, ovocné sady
b/ trvalé trávne porasty
c/ záhrady
d/ lesné pozemky, na ktorých sú hospodárske lesy
e/ rybníky s chovom rýb a ostatné hosp. využívané vodné plochy
f/ zastavané plochy a nádvoria
g/ stavebné pozemky
h/ ostatné plochy okrem stavebných pozemkov
/v súlade s  § 6 ods.1 cit. zák. /

§ 5
Základ dane

1/  Základom dane z pozemkov pre pozemky druhu orná pôda, chmeľnice, vinice, ovocné sady a trvalé trávne porasty je hodnota pozemku bez porastov určená vynásobením výmery pozemkov v m2  a hodnoty pôdy za 1 m2 uvedenej v prílohe č. 1 zákona  582/2004 .

Hodnota pôdy bez porastov podľa prílohy č. 1 cit. zákona  je pre obec Heľpa nasledovná:
-	orná pôda  0,1434 eur/m2
-	trvalý trávny porast  0,0205 eur/m2

2/  Základom dane z pozemkov pre lesné pozemky, na ktorých sú hospodárske lesy, rybníky s chovom rýb a za ostatné hospodársky využívané vodné plochy je hodnota pozemku určená vynásobením výmery pozemkov v m2 a hodnoty pozemku zistenej na 1 m2  podľa platných predpisov o stanovení všeobecnej hodnoty majetku / zák. 382/2004 a 492/2004 Z.z./.

3/ Základom dane z pozemkov pre pozemky druhu záhrady, zast. plochy a nádvoria, stavebné pozemky  a ostatné plochy je hodnota pozemku určená vynásobením výmer pozemkov v m2  a hodnoty pozemkov za 1 m2 uvedenej v prílohe č. 2 zákona č. 582/2004.
 
Hodnota pozemku podľa uvedenej prílohy je pre obec Heľpa stanovená nasledovne:
- záhrady, zastavané plochy a nádvoria a ostatné plochy  1,85 eur/m2
- stavebné pozemky 18,58 eur/m2

4/ Základom dane zo stavieb je výmera zastavanej plochy v m2  /§ 11 cit. zákona/.

5/ Základom dane z bytov je výmera podlahovej plochy bytu alebo nebytového priestoru v m2 /§ 15 cit. zákona/.

6/ Výpočet  sa musí prevádzať vždy k 1. januáru zdaňovacieho obdobia.

7/  Základ dane podľa § 7 cit. zákona sa zaokrúhľuje na najbližší eurocent nadol /§ 14 vyhlášky MF SR č. 75/2008 Z.z./.

§ 6
Sadzba  dane  z pozemkov

1.	Ročná sadzba dane z pozemkov uvedených v § 4 ods. a/, b/, d/, e/, g/ tohto VZN  je 0,25 % zo základu dane.

2.	Ročná sadzba dane z pozemkov uvedených v § 4  ods. c/, f/, h/ tohto VZN je 0,30 % zo základu dane.

§ 7
Sadzba  dane  zo  stavieb

	1/  Upravená ročná sadzba dane zo stavieb  za každý aj začatý m2 zastavanej plochy   v súlade s ust. § 12 ods. 2 cit. zák. je:
a/ 0,046 eur  za stavby na bývanie a drobné stavby, ktoré majú doplnkovú funkciu pre hlavnú stavbu,
b/ 0,046 eur za stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,
c/ 0,192 eur za stavby rekreačných  domčekov na individuálnu rekreáciu     
d/ 0,185 eur za samostatne stojace garáže a samostatné stavby hromadných garáží a stavby určené alebo používané na tieto účely, postavené mimo bytových domov,
e/ 0,331 eur za priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu,
f/ 0,929 eur za stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a zárobkovou činnosťou,
g/ 0,232 eur za ostatné stavby, neuvedené v písmenách a)   až f).    

	2/ Ak stavby slúži na viaceré účely, na ktoré sú určené rôzne sadzby dane podľa odseku 2   a príplatok za podlažie podľa odseku 3, pomerná časť základu dane sa zistí ako pomer podlahovej plochy časti stavby využívanej na jednotlivý účel využitia k celkovej podlahovej ploche stavby.( § 12 ods. 6 cit. zák.)

	3/ Upravená ročná sadzba dane zo stavieb podľa odseku 1 sa  určuje  pri viacpodlažných stavbách na 0,05 eur za  každé ďalšie podlažie okrem prvého nadzemného podlažia. /§ 12 ods. 3 cit. zák./.

§ 8
Sadzba dane z bytov

	1/  Upravená ročná sadzba dane za každý aj začatý m2 podlahovej plochy bytu a nebytového priestoru v bytovom dome je 0,046 eur.

§ 9	
Vyrubenie  dane

	1/ Daň z nehnuteľností sa vyrubuje každoročne podľa stavu k 1. januáru príslušného zdaňovacieho obdobia. /20 ods. 1 cit. zákona/
	2/ Daň s prípadným zvýšením sa zaokrúhľuje na najbližší eurocent  nadol /§ 14 vyhlášky MF SR č. 75/2008 Z.z./.

§ 10 
Platenie dane

	1/  Vyrubená daň z nehnuteľností je splatná do 15 dní odo dňa nadobudnutia právoplatnosti platobného výmeru. /§ 21 cit. zákona/.
	
	2/ Správca dane určuje platenie vyrubenej dane nad 16 eur  v štyroch rovnakých splátkach , pričom prvá splátka je splatná podľa odseku 1, ďalšie do  31. 7. , 30. 9. a 30. 11. bežného roka.

	

§ 11
Daňové   úľavy 

1/ Obec pri oslobodení od dane a znížení dane z nehnuteľností zvyšuje vekovú hranicu občanov uvedenú v § 17 ods. 2 a 3 zákona o miestnych daniach a poplatku zo 62 rokov na 70 rokov.
	
2/ Správca dane - Obec Heľpa poskytne daňové úľavy v prípadoch uvedených v § 17 ods. 1-3 zák. SNR č. 582/2004 Zb.  a to v nasledovnom rozsahu :

a/ pozemky vo vlastníctve právnických osôb, ktoré nie sú založené alebo zriadené na podnikanie, 

b/ pozemky,  na ktorých sú cintoríny, kolumbáriá, urnové háje a rozptylové lúky,

c/ lesné pozemky od nasledujúceho roka po vzniku holiny do roku plánovaného začatia výchovnej ťažby,

d/ na pozemky, ktorých hospodárske využívanie je obmedzené vzhľadom na podkopanie, ich umiestnenie v oblasti dobývacích priestorov alebo pásiem hygienickej ochrany vody II. a III. stupňa, ochranu a tvorbu životného prostredia, ich postihnutie ekologickými katastrofami, na pozemky rekultivované investičným zúrodňovaním, na rokliny, výmole, vysoké medze s kroviskami alebo kamením, brehové porasty a iné plochy stromovej a krovinatej vegetácie na nelesných pozemkoch s pôdoochranou, ekologickou alebo krajinotvornou funkciou sa poskytuje daňová úľava vo výške 50 %  vyrubenej dane /§ 17 ods.2 cit. zák. /.

e/ na pozemky, ktorých vlastníkmi sú občania starší ako 70 rokov,  ak tieto pozemky slúžia výhradne  len na ich osobnú potrebu sa poskytuje daňová úľava vo výške 50 % vyrubenej dane /§ 17 ods. 2 cit. zák./,

f/  na stavby alebo byty vo vlastníctve právnických osôb, ktoré nie sú založené alebo zriadené na podnikanie, /§ 17 ods. 3a cit. zák./, 

g/ na  stavby na trvalé bývanie vo vlastníctve občanov starších ako 70 rokov, ktorí žijú v rodinnom dome sami, bez iných rodinných príslušníkov sa poskytuje daňová úľava vo výške  50 % vyrubenej dane / § 17 ods. 3d cit. zák./,

h/ na  stavby na trvalé bývanie vo vlastníctve občanov zdravotne ťažko postihnutých, držiteľov preukazov ZŤP  sa poskytuje daňová úľava percentuálnym pomerom voči ostatným členom  rodiny prihlásených na trvalom pobyte.  / § 17 ods. 3d cit. zák./,

i/  na garáže vo vlastníctve zdravotne ťažko postihnutých občanov, držiteľov preukazov ZŤP, ktoré slúžia pre motorové vozidlo používané na ich dopravu sa poskytuje daňová úľava vo výške  100 % vyrubenej dane  / § 17 ods. 3e cit. zák./.

3/ Daňová úľava sa poskytuje výlučne až po predložení nasledovných podkladov :
- vyjadrenie príslušného orgánu štátnej správy  k §  11 ods.1 b/, c/ tohto VZN
- posúdenie zdravotného stavu obyvateľov / ZŤP /  k § 11 ods.1 f/, g/  tohto VZN
- občiansky preukaz   k § 11 ods.1 d/, e/  tohto VZN

4/ Daňové úľavy sa poskytujú za splnenia zákonných podmienok a podmienok uvedených v tomto VZN s účinnosťou od 1.1.2010.

ČASŤ DRUHÁ
Daň za psa

§ 12
Predmet poplatku

Daň za psa sa platí za  psa staršieho ako 6 mesiacov /§ 22 ods. 1 cit. zákona/.

§ 13
Daňovník
 
Daň platí fyzická alebo právnická osoba, ktorá je:
a/ vlastníkom psa alebo
b/ držiteľom psa, ak sa nedá preukázať, kto psa vlastní. 

§ 14
Oznamovacia povinnosť

Daňovník  je povinný podať priznanie k dani za psa staršieho ako 6 mesiacov obecnému úradu do 30 dní po jeho nadobudnutí. Daňovník je tiež povinný ohlásiť do 30 dní každú skutočnosť, ktorá má vplyv na výšku poplatku /§ 27  cit. zák./.

§ 15
Oslobodenie

(1)	Daň sa neplatí za psa, ktorého používa na sprevádzanie alebo ochranu nevidomá osoba, dôchodca, bezvládna osoba a držiteľ preukazu ZŤP/S a ZŤP. 
(2)	Obec môže na základe písomnej žiadosti daňovníka túto sumu v závažných a dostatočne odôvodnených prípadoch znížiť, prípadne úplne odpustiť.

§ 16
Sadzba dane
 
Základná sadzba dane je 1,65 eur ročne za jedného psa.

§ 17
Splatnosť dane

1/ Daň sa platí v hotovosti a je splatná do konca januára  príslušného roka bez vyzvania. 
2/ Po tomto termíne na základe podaného priznania daňovníka alebo miestneho zisťovania obec vyrubí daň platobným výmerom a je splatná do 15 dní odo dňa nadobudnutia právoplatnosti platobného výmeru. 

ČASŤ TRETIA
Daň za užívanie verejného priestranstva

§ 18
Predmet dane

1/   Verejným priestranstvom obce Heľpa pre účely tohto všeobecne záväzného nariadenia je:
-     najmä cesta,  miestna komunikácia,  námestie,  chodník,  trhovisko  a pod.
-	všetky verejnosti prístupné pozemky v obci, okrem tých, ktoré sú vo vlastníctve      fyzických alebo právnických osôb s výnimkou pozemkov vo vlastníctve obce, alebo ku ktorým majú tieto osoby právo hospodárenia.

2/ Predmetom dane je osobitné užívanie verejného priestranstva, ktorým sa rozumie umiestnenie zariadenia slúžiaceho na poskytovanie služieb, umiestnenie stavebného, predajného zariadenia,  cirkusu,  lunaparku a  iných atrakcií, umiestnenie skládky,  trvalé parkovanie vozidla mimo stráženého parkoviska a  pod.

3/  Trvalým parkovaním vozidla mimo stráženého parkoviska sa rozumie vyhradenie priestoru z verejného priestranstva  ako parkovisko pre určité vozidlo alebo vozidlá právnickej alebo fyzickej osoby a tiež súvislé státie vozidlom /motorové vozidlo,  obytný príves/ na tom istom mieste.

§ 19
Daňovník

    Daň  platia právnické a fyzické osoby, ktoré osobitne užívajú verejné priestranstvo v obci na účely uvedené v § 20  tohoto všeobecne záväzného nariadenia.

§ 20
Oznamovacia povinnosť
 
Daňovník je povinný osobne alebo písomne oznámiť na Obecný úrad v Heľpe užívanie verejného priestranstva:  
- pri prechodnom užívaní verejného priestranstva najneskôr 1 deň pred začatím užívania verejného   priestranstva,
- pri skládkach najneskôr v deň umiestnenia skládky.

§ 21
Oslobodenie od dane

1/ Daň sa neplatí za kultúrnu a športovú akciu usporiadanú na verejnom priestranstve bez vstupného alebo za akciu, ktorej výťažok je určený na charitatívne a verejnoprospešné účely. 

2/  Okrem toho sa poplatok neplatí v nasledovných prípadoch : 
    a/ za trvalé parkovanie motorových vozidiel osôb zdravotne postihnutých /nemobilných/ označených v zmysle vyhl. č. 99/1989 Zb.
    b/ za užívanie verejného priestranstva v osobitných prípadoch na základe povolenia Obecného úradu v Heľpe a to počas výstavby a pri odstraňovaní porúch zariadení a inžinierskych sietí,
    c/ ak právnická alebo fyzická osoba odstráni skládku do 48 hodín od jej založenia a verejné priestranstvo uvedie do pôvodného stavu.

§ 22
Sadzba dane

1/ Základná sadzba dane je 0,35 eur za každý aj neúplný  m2  užívaného verejného priestranstva a každý aj neúplný deň.

2/ Za skládky tuhých palív na dobu kratšiu ako 5 dní 0,16 eur za každý, aj neúplný m2  a každý aj neúplný deň. 

3/ Za umiestnenie stavebných zariadení, stavieb inžinierskych sietí, rôznych skládok materiálu, prekopávok ciest a chodníkov v obci je poplatok 0,16 eur za každý aj neúplný m2    užívaného verejného priestranstva a každý aj neúplný deň. 

4/  Za trvalé parkovanie vozidla: 
-	za osobné motorové vozidlo a traktor 3,31 eur mesačne
-	za nákladné vozidlo do 3 t  16,59 eur mesačne
-	za kamión, náves 26,55 eur mesačne
-	za obytný príves 3,31 eur mesačne
-	za vrak 16,59 eur mesačne

5/ Za zaujatie verejného priestranstva na trhovisku je stanovený poplatok 3,50 eur za každých aj začatých 10 m2 (počíta sa plocha zastavaná stánkom  a 1 m pred stánkom) a každý aj neúplný deň.
Daň za 1 predajný stôl je stanovená na 3,50 eur/deň.
     Pri zaplatení dane za zaujatie verejného priestranstva na jeden rok dopredu s intervalom predaja 1x mesačne alebo pri zaplatení dane na štvrťrok a intervalom predaja 1x týždenne sa poskytne žiadateľovi zľava 50 %.

§ 23
Splatnosť dane

1/ Ak sa verejné priestranstvo užíva viac ako 3 dni, daň sa vyberá počínajúc dňom, kedy začalo užívanie verejného priestranstva až do dňa, kedy daňovník oznámil písomne obecnému úradu, že užívanie verejného priestranstva skončilo a priestranstvo bolo uvedené do pôvodného stavu.
      Ak sa verejné priestranstvo užíva viac ako 3 dni, daňovník je povinný podať priznanie k dani Obecnému úradu v Heľpe do 5 dní odo dňa vzniku daňovej povinnosti, daňovník je tiež povinný ohlásiť do 5 dní každú skutočnosť, ktorá má vplyv na výšku dane. 

2/ Daň je splatná v hotovosti pri ohlasovaní vzniku daňovej povinnosti najneskôr do 5 dní po tom, čo verejné priestranstvo bolo uvedené do pôvodného stavu.  

3/ V prípade, že sa verejné priestranstvo užíva viac ako 1 mesiac vzniká daňová povinnosť najneskôr do 5 dní od ukončenia každého mesiaca.
Splatnosť dane je do 15 dní odo dňa nadobudnutia právoplatnosti platobného výmeru.

ČASŤ ŠTVRTÁ
Daň za nevýherné  hracie prístroje

§ 24
Predmet dane

    Daň sa platí za umiestnenie mechanických a elektronických prístrojov a automatov na zábavné hry, do ktorých sa na začatie a pokračovanie hry vkladajú mince alebo bankovky v tuzemskej mene, pričom prístroj nevydáva peňažnú výhru. 

§ 25
Daňovník

    Daňovníkom je fyzická a právnická osoba, ktorá nevýherný hrací prístroj umiestnila alebo prevádzkuje.

§ 26
Oznamovacia povinnosť

     Daňovník je povinný pred umiestnením uvedeného zariadenia túto skutočnosť oznámiť na obecný úrad.
     Obecný úrad v jednotlivom prípade rozhodne vo vzťahu ku komu a v akej výške bude uplatňovať daň, o čom tento subjekt písomne upovedomí.

§ 27
Sadzba dane

1/   Sadzba dane je 331,93 eur ročne za jeden nevýherný hrací prístroj.
2/   Sadzba dane za mechanické prístroje / biliard, stolný tenis, stolný hokej, šípky/ sa stanovuje na 33,19 eur ročne za každý prístroj.  

§ 28
Splatnosť dane

    Daňová povinnosť vzniká dňom umiestnenia nevýherného  hracieho prístroja v priestoroch prístupných verejnosti v obci. 
    Daň  za nevýherné hracie prístroje vyrubí obec platobným výmerom a je splatná do 15 dní odo dňa nadobudnutia právoplatnosti platobného výmeru.

ČASŤ PIATA
Miestny poplatok za komunálne odpady 
a drobné stavebné odpady

§ 29
Predmet poplatku

     Poplatok za komunálne odpady a drobné stavebné odpady sa platí podľa množstva vyprodukovaných komunálnych odpadov a drobných stavebných odpadov na  území obce.

§ 30
Poplatník

Platiteľom poplatku je :
a)	fyzická osoba, ktorá má v obci trvalý alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len „nehnuteľnosť“), 

b)	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c)	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

1/ Platiteľom nie je osoba, ktorej oprávnenie užívať nehnuteľnosť vyplýva z povahy právneho vzťahu s poplatníkom podľa ods., ak na jeho základe
a)	užíva priestory nehnuteľnosti vyhradené na prechodné ubytovanie v zariadení na to určenom,
b)	je hospitalizovaná v zariadení poskytujúcom služby zdravotnej starostlivosti,
c)	užíva z dôvodu plnenia povinností vyplývajúcich z pracovnoprávneho vzťahu alebo iného obdobného vzťahu s poplatníkom nehnuteľnosť, ktorú má právo užívať alebo ju užíva aj poplatník, alebo
d)	v nehnuteľnosti, ktorú má poplatník právo užívať alebo ju užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje komunálne odpady alebo drobné stavebné odpady.

2/ Obec stanovuje, že poplatok od poplatníka v ustanovenej výške pre obec vyberá a za vybraný poplatok ručí:
a)	vlastník nehnuteľnosti, ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí, ak nedôjde k určeniu zástupcu alebo správcu písomným oznámením takejto osoby obci Heľpa do 30 dní, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie, 
b)	správca, ak je vlastníkom nehnuteľnosti štát, vyšší územný celok alebo obec (ďalej len „platiteľ“).

3/ Platiteľ a poplatník sa môžu písomne dohodnúť, že poplatok obci odvedie priamo poplatník za odvedenie poplatku obci ručí platiteľ.

4/ Ak viacero poplatníkov podľa odseku 1 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná bezodkladne písomne oznámiť obci.

5/ Poplatková povinnosť vzniká dňom, ktorým nastane skutočnosť uvedená v odseku 1.

§ 31
Oznamovacia povinnosť

1/ Ohlasovaciu povinnosť je povinný vykonať každý poplatník do jedného mesiaca:
-	odo dňa vzniku poplatkovej povinnosti
-	odo dňa, keď nastala skutočnosť, ktorá má vplyv na zánik poplatkovej povinnosti,
-	odo dňa skončenia určeného obdobia, ak v priebehu tohto obdobia došlo k zmene už ohlásených údajov.

2/ Poplatník je povinný ohlásiť obci:
-	svoje identifikačné údaje /FO – meno, priezvisko, dátum narodenia, adresa trvalého pobytu alebo prechodného pobytu, PO – názov alebo obchodné meno, sídlo alebo miesto podnikania, IČO/,
-	identifikačné údaje osôb, s ktorými žije v spoločnej domácnosti, a za ktoré plní povinnosť poplatníka,
-	údaje rozhodujúce na určenie poplatku s dokladmi potvrdzujúcimi uvádzané údaje, ak požaduje zníženie alebo odpustenie poplatku predloží aj doklady, ktoré odôvodňujú žiadosť.
§ 32
Sadzba poplatku

1/  Sadzba poplatku za komunálne odpady a drobné stavebné odpady sa pre množstvový zber pre kalendárny rok stanovuje ako ekonomický ekvivalent skutočných nákladov pri množstvovom  zbere podľa mernej jednotky litre, resp. dm3  nasledovne:
 
-	0,0318 eur za jeden liter alebo dm3 komunálnych odpadov alebo drobných stavebných odpadov.

2/ Obec určuje poplatok ako súčin frekvencie odvozov,  sadzby podľa odseku 1 a objemu zbernej nádoby, ktoré poplatník užíva v súlade so zavedeným systémom  zberu komunálnych odpadov a drobných stavebných odpadov /množstvový zber/ podľa VZN obce č. 4/2001 o odpadoch.
 
Pre fyzické osoby sa uvedený poplatok platí zakúpením jedného žetónu za jeden odvoz jednej  110 l zbernej odpadovej nádoby s KO a DSO v hodnote 3,50 eur  /1 x 0,0318 eur/l x 110 l /.

Pre fyzické osoby – podnikateľov a právnickým osobám sa stanovuje poplatok za jeden odvoz jednej 110 l zbernej odpadovej nádoby s KO a DSO v hodnote 4,00 eur / 1x 0,0364 eur /l x 110 l/, pričom povinný poplatok je určený vo výške 2 žetónov/ rok.

3/ Za separovaný zber (triedený odpad)  právnické osoby a fyzické osoby – podnikatelia uhradia poplatok vo výške 3,50 eur za jeden odvoz separovaného odpadu na multikáre ( 20 vriec) alebo si právnické osoby a fyzické osoby – podnikatelia zabezpečia odvoz na vlastné náklady do zberného dvora v určené dni zberu triedeného odpadu.

§ 33
Splatnosť, spôsob, forma platenia poplatku

1/ Každý poplatník si na príslušný rok povinne zakúpi do 30. 6. bežného roka v hotovosti v pokladni Obecného úradu v Heľpe jeden žetón na odvoz 1 odpadovej nádoby         v hodnote 3,50 eur.

2/ Právnická osoba alebo fyzická osoba – podnikateľ zaplatí sadzbu poplatku                        vo výške 4,00 eur za jednu odovzdanú 110 l odpadovú nádobu  a 3,50 eur za každý odvoz separovaného odpadu (20 vriec triedeného odpadu) na multikáre na základe platobného výmeru. Splatnosť poplatku je vždy do 15 dní odo dňa nadobudnutia právoplatnosti platobného výmeru.

3/ Ďalšie žetóny si zakúpi každý poplatník priebežne podľa množstva vzniknutých komunálnych odpadov a DSO.

4/ V jednotlivých prípadoch na zmiernenie alebo odstránenie tvrdosti zákona obec môže poplatok za odpad znížiť aj pod dolnú hranicu sadzby. O zníženie je potrebné požiadať písomne s uvedením dôvodov a predložiť so žiadosťou aj potrebné doklady preukazujúce tvrdené skutočnosti v lehote do 30. 6. príslušného roka.

5/ Obec poplatok zníži alebo odpustí za obdobie, za ktoré poplatník obci preukáže:
a)	že sa v určenom období dlhodobo zdržiava alebo zdržiaval v zahraničí,
b)	svoju neprítomnosť v obci z dôvodu výkonu zamestnania.

Uvedené skutočnosti preukazuje obci poplatník žiadateľ o zníženie alebo odpustenie poplatku najmä predložením nasledovných dokladov:
-	cestovným pasom, pracovným povolením, a pod.
-	pracovná zmluva,
-	potvrdenie iného obecného alebo mestského úradu.

ČASŤ ŠIESTA
Spoločné ustanovenia

§ 34
Sankcie
 
1/ Ak si daňovník nesplní oznamovaciu povinnosť podľa tohoto všeobecne záväzného nariadenia alebo nepodá v stanovenom termíne priznania k poplatku, môže starosta obce uložiť pokutu podľa zákona č. 511/1992 Zb.

2/ Ak nebudú dane a poplatky zaplatené včas a v správnej výške, bude sa postupovať podľa zákona č. 511/1992 Zb.

3/ Pre poplatok za komunálne odpady a drobné stavebné odpady platia sankcie uvedené vo VZN č.4/2001 o odpadoch.

§ 35
Platenie daní a poplatku

1/  Vyrubené dane a poplatok sa zaokrúhľujú na najbližší eurocent nadol. 
2/  Dane  a poplatky sa platia správcovi dane v slovenskej mene a možno ich zaplatiť 
	- v hotovosti do pokladne OcÚ v Heľpe oproti potvrdeniu o zaplatení
 	- poštovou poukážkou
	- bezhotovostným prevodným príkazom na účet obce.

 Pri každej platbe musí byť uvedené, na ktorú daň a poplatok je platba určená.

3/  Výnos dane z nehnuteľností je príjmom rozpočtu správcu dane - Obce Heľpa. /§ 100 cit. zák./

ČASŤ SIEDMA
Záverečné ustanovenia

§ 36
Záverečné ustanovenia

1/ Daňové konanie sa riadi zák. SNR č. 511/1992 Zb. o správe daní a poplatkov  v znení neskorších predpisov, ak cit. zákon neustanovuje inak.
	
2/ Daňovníci sú povinní spolupôsobiť v daňovom konaní. 

3/ Pokiaľ v tomto všeobecne záväznom nariadení nie je podrobnejšia úprava, odkazuje sa na zák. č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov  a zák. SNR č. 511/1992 Zb. o správe daní a poplatkov v znení neskorších predpisov.

4/  Dňom nadobudnutia účinnosti tohoto všeobecne záväzného nariadenia sa ruší:
     Všeobecne záväzné nariadenie č. 2//2007 a Dodatok č. 1 k všeobecne záväznému nariadeniu č. 2/2007 o miestnych daniach a miestnom poplatku za komunálne odpady a drobné stavebné odpady. 
   
5/   VZN bolo schválené Uznesením OZ obce Heľpa č. 77/2009  zo dňa   11.12.2009.                

6/   VZN bolo  vyvesené na úradnej tabuli obce Heľpa od   14.12.2009   do   30.12.2009.
 
7/  Toto všeobecne záväzné nariadenie obce Heľpa nadobúda účinnosť dňom  1.1.2010.

Heľpa  14.12.2009

                                                                       Jozef Fillo, v.r.
                                                                                                         starosta obce